Diari Oficial de la Generalitat Valenciana


Sumari del DOGV 5793, del 26-06-2008 (2008/7878)

Informació pública de les bases particulars reguladores de la gestió indirecta del Programa d'Actuació Integrada de la Unitat d'Execució SUR 1-2.
-------------------------------------------------------------------------------------------------------------------------------------------------

### Dades del document

Número de DOGV
:   5793

Data del DOGV
:   26-06-2008

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2008/7878


Data del document
:   19-06-2008

Organisme emissor
:   Ajuntament de Benimuslem

Tipus de document
:   Informació Pública

Correcció d'errades

 Descriptors 

:   * Benimuslem
    * contracte d'obres
    * obres públiques
    * administració local
    * pla d'urbanisme
    * licitació

Informació pública de les bases particulars reguladores de la gestió indirecta del Programa d'Actuació Integrada de la Unitat d'Execució SUR 1-2. [2008/7878]  
Per Acord del Ple Municipal de 28 de setembre de 2007 es va aprovar iniciar el procediment per al desenvolupament per gestió indirecta del Programa d'Actuació Integrada de la Unitat d'Execució SUR 1-2 de sòl urbanitzable residencial, i a este efecte es va aprovar les bases particulars reguladores de la dita programació per gestió indirecta, el text de les quals s'inserix a continuació.   
Estes bases han sigut enviades al Diari Oficial de la Unió Europea en data 8 de maig de 2008.  
Bases particulars reguladores de la gestió indirecta per a la programació de l'actuació integrada del sector de sòl urbanitzable residencial SUR 1-2 del Pla General d'Ordenació Urbana de Benimuslem (articles 131.2 de la LUV i 286 del ROGTU).  
Clàusula I. Objectius de la programació  
1. Estes bases particulars tenen com a objecte regular les condicions bàsiques de caràcter tècnic, jurídic, econòmic i administratiu, per a la selecció d'un programa d'actuació integrada i un urbanitzador per al desenvolupament urbanístic del sector de sòl urbanitzable residencial denominat SUR 1-2 del Pla General d'Ordenació Urbana de Benimuslem.   
Tot això partint del fet que la relació jurídica que unix l'agent urbanitzador que es procedix a seleccionar i a l'administració local és la d'un contracte administratiu especial tal com establix la Llei 16/2005, Llei Urbanística Valenciana.   
2. Els principals objectius de la programació del sector són:  
a) Gestionar la transformació jurídica de les finques afectades pel programa.  
b) Urbanitzar completament la unitat d'execució que constituïsca l'objecte del programa i realitzar les obres públiques addicionals que calguen, amb subjecció a les previsions temporals i econòmiques del programa.  
c) Connectar i integrar adequadament la urbanització amb les xarxes d'infraestructures, d'energia, comunicacions i servicis públics existents.  
d) Complementar les infraestructures i els espais públics o reserves dotacionals en allò que siga necessari per a no minvar ni desequilibrar els nivells de qualitat, quantitat o capacitat de servici existents i exigibles reglamentàriament.  
e) Obtindre els sòls dotacionals públics de l'àmbit de l'actuació, a favor de l'administració gratuïtament.  
f) Ordenar el repartiment equitatiu de les càrregues i beneficis de l'actuació entre els afectats.  
g) Establir terminis per a edificar els solars resultants de l'actuació urbanitzadora.  
Clàusula II. Ordenació urbanística  
1. L'ordenació urbanística estructural i detallada del sector SUR 1-2 està conformada per les previsions contingudes en el Pla General d'Ordenació Urbana de Benimuslem.  
2. De cap de les maneres, es podrà proposar una alteració del límit territorial del sector definit en el document de modificació aprovat per la corporació municipal, si no és a l'efecte de xicotetes modificacions necessàries per a dotar de coherència a este o millorar els seus accessos o infraestructures.  
Clàusula III. Suspensió de llicències i programes  
La publicació de l'anunci de les presents bases particulars de programació en el Diari Oficial de la Comunitat Valenciana serà el que produïsca els efectes suspensius de l'atorgament de llicències regulats en l'article 101 de la Llei Urbanística Valenciana, així com, dels acords de nous programes en la zona afectada per l'actuació, d'acord amb l'article 103 de la Llei Urbanística Valenciana.   
Durant el període de vigència de la suspensió dels acords aprovatoris de programes no s'admetran iniciatives de programació. Tampoc es podran aprovar bases particulars de programació, ni de forma expressa ni per aplicació del silenci administratiu.  
Clàusula IV. Directrius d'ordenació urbanística  
Les directrius de l'ordenació urbanística aplicables al sector de sòl urbanitzable SUR 1-2 són:  
A. Ampliar l'oferta de sòl residencial en el sòl urbanitzable contigu al nucli urbà.  
B. Augmentar la qualitat i flexibilitat del sòl oferit.  
C. Resoldre els accessos i les connexions viàries disposant l'enllaç amb el viari urbà immediat consolidat i garantint la correcta connexió amb l'entorn.  
Clàusula V  
A) Fitxa de característiques del sector  
  
Observacions   
Es redefinix a l'ordenació detallada del planejament anterior, i es complixen els estàndards del reglament de planejament, a excepció de l'equipament del qual se sol·licita l'exoneració atesa la reduïda magnitud del sector, que a més és de límit de nucli urbà i prové d'un planejament anterior. No s'atorgaran llicències d'ocupació fins que es garantisca la disponibilitat de recursos hídrics per mitjà de l'execució i posada en servici de les obres de conducció de la Ribera conformement al projecte de la conselleria d'Infraestructures o un altre sistema legal que ho permeta i hauran de constar acreditats fefaentment els aspectes relatius a disponibilitat amb els plans hidrològics, així com la no-afectació a altres usos legalment implantats per part de la Confederació Hidrogràfica del Xúquer.  
B) Fitxa de gestió UER 1-2  
  
  
Clàusula VI. Preu de licitació  
S'establix un preu màxim de licitació de nou-cents mil euros (900.000,00 €) que té caràcter de màxim i que servix de base per al càlcul de la garantia provisional, d'acord amb el que preveu l'article 140.1 de la Llei Urbanística Valenciana.   
Clàusula VII. Prescripcions tècniques aplicables  
1. Les prescripcions tècniques particulars aplicables per al desenvolupament del sector SUR 1-2 seran les que amb caràcter general regixen la redacció de projectes d'urbanització.  
2. El projecte d'urbanització contindrà la documentació següent:  
a) memòria descriptiva de les característiques de les obres  
b) plànols d'informació i de situació en relació amb el conjunt urbà  
c) plànols de projecte i de detall  
d) plec de condicions tècniques  
e) mesuraments  
f) quadres de preus descompostos  
g) pressupost d'execució material amb detall de les unitats d'obra  
3. Les obres d'urbanització que haurà de preveure el projecte d'urbanització seran les regulades en l'article 157.2 Llei Urbanística Valenciana.  
Clàusula VIII. Condicions i objectius de l'edificació  
1. Les condicions edificatòries s'establixen en les normes urbanístiques del vigent Pla General d'Ordenació Urbana i en la fitxa de gestió de la unitat d'execució  
2. Els objectius de l'edificació al sector SUR 1-2 es resumixen en:  
A. Incrementar l'oferta de habitatge residencial  
B. Facilitar els usos terciaris  
3. S'establix un percentatge mínim del 25% de solars l'edificació del qual ha de ser simultània a la urbanització.   
Clàusula IX. Terminis de desplegament i execució del programa  
S'establixen els següents terminis màxims:  
A). Termini màxim per a l'execució de les obres d'urbanització: 36 mesos, comptadors des de la selecció de l'urbanitzador i una vegada aprovat el projecte de reparcel·lació que legitima l'inici de les obres.  
B). Termini màxim d'edificació dels solars quant al mínim establit en les bases: 36 mesos comptador des de l'inici de les obres d'urbanització, prorrogables, per causa justificada d'interés públic.  
Clàusula X. Capacitat  
1. Podran ser urbanitzadors i promoure este programa d'actuació integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i reunisquen les condicions de solvència econòmica i financera, tècnica i professional exigibles segons estes bases.  
2. En cap cas podran ser urbanitzadors ni promoure programes d'actuació integrada les persones en qui concórrega alguna prohibició de contractar de les previstes en l'article 20 del TRLCAP.  
3. Com que es tracta d'un programa d'actuació integrada el pressupost d'execució de les obres d'urbanització del qual no supera els 5.278.000,00 €, les obres d'urbanització podran ser executades pel mateix urbanitzador, per ell o a través de contractistes que trie, mitjançant el procediment i les condicions adequades.  
Clàusula XI. Solvència econòmica i financera  
1. La justificació de la solvència econòmica i financera de l'urbanitzador s'acreditarà pels mitjans següents:  
a) Informe d'institucions financeres.  
b) Si es tractara de persones jurídiques, presentació dels comptes anuals o d'extracte d'estos, en el cas en què siga obligatori publicar-los en la legislació del país on l'aspirant a urbanitzador estiga establit.  
c) Declaració sobre el volum global de negocis relacionat amb el desenvolupament i la promoció d'actuacions semblants que són objecte de concurs, corresponent com a màxim als tres últims exercicis.  
Clàusula XII. Solvència tècnica i professional  
1. La justificació de la solvència tècnica i professional de l'urbanitzador s'acreditarà pels mitjans següents:  
a) Presentació d'una relació dels programes d'actuació integrada promoguts i gestionats pel concursant.  
b) Indicació de l'equip tècnic, estiga o no integrat en l'estructura organitzativa de l'urbanitzador, que participarà en la gestió del programa d'actuació integrada, i especialment dels responsables del control de qualitat.  
c) Titulacions acadèmiques i professionals del personal de direcció de l'urbanitzador.  
d) Declaració que indique la mitjana anual de personal, amb menció, si és el cas, del grau d'estabilitat en l'ocupació i la plantilla del personal directiu durant els tres últims anys.  
e) Declaració del material, instal·lacions i equip tècnic amb què compte l'urbanitzador per al compliment dels seus compromisos.  
f) Declaració de les mesures adoptades per a controlar la qualitat durant el desplegament i l'execució del programa d'actuació integrada, incloent els mitjans d'estudi i investigació de què es dispose.  
g) Declaració de les mesures de gestió mediambiental que el concursant està disposat a aplicar durant el desplegament i l'execució del programa d'actuació integrada.  
2. Si per raons justificades en cada cas concret l'urbanitzador no estiguera en condicions de presentar les referències sol·licitades per l'Ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre ells, i haurà de demostrar en este cas davant de l'Ajuntament que disposarà dels mitjans necessaris per a l'execució del programa d'actuació integrada, i presentar els compromisos o els documents d'anàloga naturalesa que hagen subscrit entre ambdós.  
Tot això s'aplicarà, en tot cas, quan concórrega a la licitació una agrupació d'interés urbanístic.  
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència de, si més no, un dels membres.  
Clàusula XIII. Garanties  
1. Els qui desitgen participar en el procediment de licitació d'un programa d'actuació integrada hauran de constituir en la forma i als efectes previstos en el TRLCAP, una garantia provisional equivalent al 2% de l'estimació aproximada de les càrregues del programa, IVA no inclòs, la qual puja a la quantitat de nou-cents mil euros (900.000,00 €).  
2. La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del contracte per al desplegament i l'execució dels programes d'actuació integrada.  
3. La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.  
4. La garantia definitiva, que s'ha de constituir en la forma i als efectes previstos en el TRLCAP, s'establix en un 10% del valor de les càrregues d'urbanització, IVA no inclòs, del programa d'actuació integrada aprovat. S'ingressarà en termini màxim de 30 dies comptadors de la notificació de l'acord d'aprovació i adjudicació del programa.  
5. Procedirà elevar la garantia definitiva al 20% en els supòsits d'aprovació de programes d'actuació integrada en els quals les càrregues urbanístiques es troben incurses en presumpció de temeritat calculada en els termes establits en la legislació de contractes de les administracions públiques.  
Clàusula XIV. Presentació de proposicions  
1. Els qui desitgen prendre part en la licitació hauran de presentar en el Registre General de l'Ajuntament de Benimuslem, carrer de Colom, número 6, en el termini de tres mesos, comptadors des de la data d'enviament de l'anunci de licitació al Diari Oficial de la Unió Europea, i en horari de 09.00 hores a 14.00 hores, de dilluns a divendres, les seues proposicions juridicoeconòmiques i propostes de programes, integrades per dos sobres tancats, identificats en el seu exterior amb la indicació de la licitació a què concórreguen i firmats pel licitador o persona que el represente i indicar el nom i els cognoms o la raó social del proponent amb la següent documentació en idioma castellà o valencià:  
Sobre A. Es presentarà amb el títol de proposta de programa d'actuació integrada i contindrà:  
A. Alternativa tècnica.   
B. Proposició juridicoeconòmica.  
La documentació que es troba en poder d'este sobre serà objecte de valoració a l'efecte d'aprovació del programa i adjudicació de la condició d'urbanitzador.  
Sobre B. Es presentarà amb el títol de documentació i contindrà la documentació següent:  
A. Si concorreguera una societat o empresa, haurà de presentar escriptura de constitució de la societat inscrita en el Registre Mercantil. Si es tracta d'una agrupació d'interés urbanístic, es presentarà escriptura de constitució, així com inscripció en el Registre d'Agrupacions d'Interés Urbanístic que depenga de la conselleria competent en urbanisme.  
B. Els qui compareguen o firmen proposicions en nom d'un altre o en representació d'una societat o persona jurídica, presentaran escriptura de poder inscrita, si és el cas, en el Registre Mercantil o registre públic corresponent.  
C. Quan l'oferent actue en nom propi i siga empresa individual, haurà de presentar-ne DNI o fotocòpia legalitzada.  
D. Resguard acreditatiu de la fiança provisional.  
E. Declaració responsable del fet que no es troba sotmés a cap de les prohibicions per a contractar establides per la legislació reguladora de la contractació administrativa, incloent expressament certificats acreditatius de trobar-se al corrent en el compliment de les obligacions tributàries i amb la seguretat social imposades per les disposicions vigents.  
F. Els documents que acrediten els requisits de solvència tècnica i professional, econòmica i financera  
G. Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol ordre, per a totes les incidències que, de manera directa o indirecta, pogueren sorgir durant el procediment d'adjudicació i durant el desplegament i l'execució del programa d'actuació integrada, amb renúncia expressa, si és procedent, al fur jurisdiccional estranger que poguera correspondre-li.  
H. Declaració jurada o acta notarial acreditativa d'haver-se practicat o intentat practicar els avisos a què es referix l'article 134.4. En tot cas, amb caràcter previ a l'adjudicació, l'Ajuntament requerirà a l'adjudicatari proposat la justificació documental íntegra d'estes situacions.  
I. En cas de concórrer a la licitació unes quantes empreses, compromeses en la constitució d'una unió temporal, cada una d'estes ha d'acreditar la seua personalitat i capacitat, i indicar els noms i les circumstàncies dels empresaris que subscriuen les proposicions, la participació de cada una d'elles, i designar la persona o entitat que, durant la vigència del contracte, ha d'exercir la representació de la unió davant de l'administració, així com el compromís formal de constituir-se en unió temporal d'empreses en cas de resultar adjudicataris.  
2. Cada concursant no podrà presentar més d'una proposició, ni formular variants. Tampoc podrà subscriure cap proposta en unió temporal amb altres si ho ha fet individualment o figurar en més d'una agrupació. L'incompliment d'estes normes donarà lloc a la no admissió de totes les propostes de programa presentades per este.  
3. Si l'últim dia del termini de presentació de proposicions coincidira amb dissabte, diumenge o festiu, el termini es prolongarà fins al següent dia hàbil.  
4. Així mateix, els licitadors hauran d'incorporar a les seues propostes de programa una acta notarial acreditativa del sotmetiment a informació pública del projecte d'urbanització, així com, en el cas que introduïsquen modificacions en l'ordenació, en els documents d'ordenació, així com aquells altres documents complementaris.  
A este efecte, els concursants protocol·litzaran els documents indicats anteriorment per mitjà d'acta autoritzada per un notari amb competència territorial al municipi de Benimuslem i en dipositaran una còpia a la seu de l'Ajuntament, i els exposaran al públic pels seus propis mitjans, inserint un anunci en el Diari Oficial de la Comunitat Valenciana i en un diari no oficial d'àmplia difusió en la localitat, només a l'efecte de la presentació d'al·legacions.   
Abans de la publicació de l'anunci d'informació pública, els concursants hauran d'haver remés un avís de l'inici del procediment de gestió indirecta del programa d'actuació integrada al domicili fiscal dels qui consten en el cadastre com a titulars dels drets afectats per l'actuació proposada. Estos avisos es practicaran per qualsevol mitjà que permeta tindre constància de la recepció per part de l'interessat o el seu representant, així com de la data, la identitat i el contingut de l'avís. L'acreditació de l'avís efectuat s'incorporarà a l'expedient. Quan l'avís es practique al domicili de l'interessat, si no es troba present en el moment del seu lliurament, podrà fer-se'n càrrec qualsevol persona que es trobe al domicili i faça constar la seua identitat. Si ningú poguera fer-se càrrec de l'avís, es farà constar esta circumstància en l'expedient, juntament amb el dia i l'hora en què es va intentar, havent de procedir novament, per una sola vegada i en una hora distinta, a practicar l'avís dins dels tres dies següents al primer intent.  
Clàusula XV. Contingut mínim de l'alternativa tècnica  
Les alternatives tècniques dels programes d'actuació integrada contindran la documentació següent:  
A) Identificació del document de planejament que regule l'ordenació detallada que s'ha de desenvolupar, si este estiguera ja aprovat amb anterioritat al concurs per a la selecció de l'urbanitzador. En qualsevol altre cas, l'alternativa tècnica haurà d'anar acompanyada necessàriament d'un document de planejament que incloga una proposta d'ordenació detallada per a l'àmbit del programa.  
B) Àmbit de l'actuació integrada.  
C) Justificació del compliment de les condicions d'integració de l'actuació amb l'entorn.  
D) Terminis que es proposen per al desenvolupament de l'actuació integrada, que determinen tant el corresponent a les obres d'urbanització com a les obres d'edificació dels solars resultants.  
E) Enunciat dels objectius complementaris, amb indicació expressa, si és el cas, dels compromisos d'edificació simultània a la urbanització que estiga disposat a assumir per damunt del mínim legal.  
F) Mesures de control de qualitat i compliment de les normes de qualitat ambiental, si és el cas.  
G) Inventari preliminar de construccions, plantacions i instal·lacions la demolició, la destrucció o l'eradicació de les quals exigisca la urbanització.  
H) Estimació preliminar i general d'aquelles despeses d'urbanització variables l'import de les quals, encara que siga repercutible als propietaris, no es puga determinar per la concurrència d'ofertes.  
I) Condicions de disseny i qualitat de les edificacions proposades.  
Clàusula XVI. Proposicions juridicoeconòmiques  
1. La proposició juridicoeconòmica haurà d'incloure necessàriament la documentació relativa als aspectes següents:  
A) Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució.  
B) Descripció dels següents elements economicofinancers relatius a les càrregues urbanístiques:  
a) Pressupost de licitació de l'obra d'urbanització: amb l'abast previst en l'article 168.1.a i b de la Llei Urbanística Valenciana.   
b) Cost de projectes: cost de redacció i direcció dels projectes tècnics. Cada projecte ha d'especificar que es referix l'article 168.1.c de la Llei Urbanística Valenciana.   
c) Despeses de gestió: despeses de gestió de l'urbanitzador, calculats en un percentatge del que represente la suma de les partides corresponents a conceptes anteriors.   
d) Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes expressats en els apartats anteriors, que, en cap cas, podrà superar el 10%.  
e) Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats.  
f) Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a la dita modalitat de retribució.  
g) Preu del sòl a l'efecte de canvi: preu del sòl a què, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb ells a l'urbanitzador.  
h) Finançament: condicions de finançament oferides per l'urbanitzador per al pagament de les quotes d'urbanització aquells propietaris que acollits a elles, si és el cas, amb el suport d'una entitat financera degudament registrada.  
Clàusula XVII. Criteris d'adjudicació  
1. Els criteris d'adjudicació al programa seran els següents:  
A. Major percentatge de sòl propietat de l'aspirant a urbanitzador: 20 punts.   
B. Major col·laboració dels propietaris afectats: 20 punts  
C. Import de les càrregues d'urbanització, expressat en euros per metre quadrat d'edificabilitat: 15 punts.   
D. Compromís d'edificació simultània a la urbanització dels solars: 15 punts.  
E. Terminis d'execució del programa d'actuació integrada: 10 punts   
F. Coeficient de canvi a l'efecte de pagament en terrenys: 10 punts.   
G. Compromisos addicionals assumits voluntàriament i a càrrec seu per l'urbanitzador: 10 punts.  
Clàusula XVIII. Adjudicació del programa  
L'adjudicació del programa i la formalització del contracte es realitzarà en els termes establits en les bases generals de selecció de programes aprovades per l'Ajuntament de Benimuslem i de conformitat amb allò que s'ha regulat en la Llei Urbanística Valenciana i el Reglament d'Ordenació i Gestió Territorial i Urbanística. De conformitat amb l'article 38 de la Llei Urbanística Valenciana la formalització en document administratiu del contracte per a l'execució i desplegament del programa, sota la fe pública del secretari municipal, s'efectuarà en el termini d'un mes a partir de la notificació de l'acord d'aprovació i adjudicació de l'esmentat programa a l'adjudicatari.  
Amb anterioritat a l'esmentada formalització del contracte l'adjudicatari haurà d'haver constituït davant de l'Ajuntament la garantia definitiva, per l'import del 10% del valor de les càrregues d'urbanització i que s'acreditarà en qualsevol de les formes previstes de conformitat amb l'article 140 de la Llei Urbanística Valenciana.  
La garantia provisional aportada per qui resulte adjudicatari del programa s'aplicarà a completar la garantia definitiva, que serà minorada en l'import ja assegurat per la garantia provisional.  
Transcorregut el termini de 12 mesos des que es procedisca a la recepció de les obres d'urbanització o estes s'entenguen rebudes, es procedirà a la devolució de la garantia definitiva a l'urbanitzador.  
Clàusula XIX. Penalitzacions  
1. L'urbanitzador està subjecte al compliment de les distintes obligacions establides en el present plec i aquelles altres que s'apliquen en matèria d'urbanisme i contractació pública.  
2. L'incompliment de les dites obligacions és constitutiu d'infracció administrativa, les quals es qualifiquen en lleus, greus i molt greus.  
3. Són faltes molt greus:  
1. No complir els terminis totals de desenvolupament de l'actuació urbanística, excepte concurrència de causes excepcionals i no imputables a l'adjudicatari que retarden la dita actuació.  
2. No ingressar la garantia definitiva en termini.  
3. No subscriure en termini el contracte administratiu en termini.  
4. La inactivitat injustificada de l'urbanitzador durant un període de sis mesos consecutius o nou alterns.  
5. L'obstaculització per l'urbanitzador de l'exercici dels drets i deures urbanístics dels afectats per la programació o la realització de pràctiques manifestament restrictives de la competència en el mercat immobiliari relacionades amb el programa.  
4. Són faltes greus:  
1. L'existència de deficiències greus en el compliment dels compromisos assumits.  
2. Dificultar les labors d'inspecció del servici per part de l'administració.  
5. Són faltes lleus:  
1. L'incompliment d'altres obligacions del contracte.  
2. L'incompliment de terminis parcials no superior a un terç d'estos.  
6. Les faltes lleus se sancionaran amb multa de 300 a 3.000 euros; les faltes greus amb multa de 3.001 a 30.000 euros; i les faltes molt greus amb multa de 30.001 a 60.000 euros i/o resolució de l'adjudicació. No obstant això, la demora en l'inici de l'execució material de les obres per negligència de l'urbanitzador en la realització de les actuacions preparatòries de gestió urbanística serà penalitzada amb un 1 per mil per dia natural de demora respecte a l'import previst en concepte de benefici i despeses de gestió.  
Clàusula XX. Compliment i resolució  
1. La relació jurídica entre l'Ajuntament i l'urbanitzador s'extingix per compliment o per resolució.  
2. El contracte s'entendrà complit amb motiu de l'adequada execució de la totalitat de les prestacions incloses.  
3. Són causes de resolució del contracte les següents:  
1. La mort o incapacitat sobrevinguda de l'urbanitzador o l'extinció de la personalitat jurídica de l'empresa urbanitzadora.  
2. La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de quitament i espera.  
3. El mutu acord entre l'Ajuntament i l'urbanitzador, sense perjuí de les indemnitzacions que, si és el cas, procedisquen en benefici dels propietaris de terrenys o altres afectats.  
4. La falta de prestació en termini de la garantia definitiva i la no-formalització del contracte de desplegament en termini.  
5. La demora en el compliment del termini global d'execució de la programació i urbanització proposada.  
6. La comissió per l'urbanitzador d'infraccions urbanístiques o mediambientals greus o molt greus en relació amb l'àmbit programat.  
7. L'obstaculització per l'urbanitzador de l'exercici dels drets i deures urbanístics dels afectats per la programació o la realització de pràctiques manifestament restrictives de la competència en el mercat immobiliari relacionades amb el programa.  
8. La caducitat del programa per transcurs del termini total per a escometre'l i, si és el cas, la pròrroga.  
9. El descobriment de condicions territorials no tingudes en compte en acordar la programació i que facen legalment inviable la prossecució d'esta, sense perjudici de les compensacions que, si és el cas, procedisquen o de la possibilitat d'esmenar-ne les previsions, si això fóra possible, sense desvirtuar-les substancialment.  
10. La resolució anticipada de l'adjudicació per a la seua gestió directa per causa justificada d'interés públic, sense perjuí de les compensacions econòmiques que comporte i que haurà d'avaluar l'acord corresponent.  
11. La suspensió de llicències en l'àmbit programat, l'aprovació de plans o projectes incompatibles amb el desenvolupament del programa, així com les resolucions administratives que impedisquen prosseguir-lo o en paralitzen el desenvolupament material o econòmic per inactivitat de l'administració durant més de sis mesos i de manera rellevant, i tindrà dret l'urbanitzador a instar la resolució amb les compensacions procedents.  
12. La renúncia de l'urbanitzador davant d'una retaxació de càrregues fundada en causa legal que implique un increment de l'import de les càrregues previst en la proposició juridicoeconòmica superior al 20%.  
13. La inactivitat injustificada de l'urbanitzador durant un període de sis mesos consecutius o nou alterns.  
14. L'incompliment tant del termini total com dels terminis parcials quan implique l'incompliment del termini total.  
15. L'incompliment greu dels deures essencials de l'urbanitzador directament imposats per la Llei Urbanística Valenciana.  
16. L'incompliment greu de les restants obligacions contractuals essencials.  
4. L'Ajuntament, al resoldre l'adjudicació, podrà acordar que l'urbanitzador continue l'execució del programa davall les seues mateixes condicions, durant el temps indispensable per a evitar perjuís a l'interés públic.  
5. La resolució de l'adjudicació s'acordarà per l'Ajuntament, amb audiència prèvia a l'urbanitzador per un termini de 10 dies hàbils, i previ Dictamen del Consell del Territori i el Paisatge, que podrà ser instat també per l'urbanitzador. Sense perjudici de les responsabilitats econòmiques que procedisquen, això determinarà la cancel·lació de la programació i la subjecció de l'àmbit de l'actuació al règim del sòl urbanitzable sense programació.  
Clàusula XXI. Prerrogatives de l'administració  
L'Ajuntament de Benimuslem té totes les prerrogatives que, en general, reconeix la legislació de contractes de les administracions públiques, entre elles, les d'interpretar este contracte administratiu especial, resoldre els dubtes que n'oferisca el compliment, modificar els termes de l'adjudicació per causes imprevistes o no previstes en estes bases i que siguen d'interés públic.  
Clàusula XXII. Normativa aplicable  
En tot allò que no preveuen estes bases particulars s'aplicarà tant la Llei 16/2005, de 30 de desembre, Urbanística Valenciana, com el Decret 67/2006, de 19 de maig, del Consell, pel qual s'aprova el Reglament d'Ordenació i Gestió Territorial i Urbanística, i les bases generals de Programació de l'Ajuntament de Benimuslem.  
Clàusula XXIII. Jurisdicció competent  
És competent l'orde jurisdiccional contenciós administratiu per a conéixer de les qüestions que puguen suscitar-se en la preparació, la resolució, i execució del contracte administratiu especial entre l'administració i l'agent urbanitzador seleccionat en pública concurrència.  
L'expedient queda a disposició de qui vullga examinar-lo al Departament d'Urbanisme de l'Ajuntament de Benimuslem en horari d'oficina.  
Disposició final:   
Estes bases particulars adquiriran validesa amb l'aprovació municipal. No obstant això, la seua eficàcia quedarà demorada fins a la seua publicació en el Butlletí Oficial de Província i ressenya en el Diari Oficial de la Comunitat Valenciana, atesa la seua naturalesa d'acte administratiu de caràcter general i sense perjudici de la remissió a la conselleria competent en matèria d'urbanisme i amb independència del règim especial d'eficàcia prevista per als programes, en virtut que la seua alternativa tècnica acompanye plans de desenvolupament que modifiquen o no l'ordenació estructural, d'acord amb l'article 137.5 i 6 respectivament de la Llei Urbanística Valenciana.   
Cosa que es fa pública de conformitat amb el que disposen els articles 131, 132.1.b i concordants de la Llei 16/ 2005, de 30 de desembre, Urbanística Valenciana. Contra este acord, que és definitiu en via administrativa, podrà interposar-se un recurs potestatiu de reposició en el termini d'un mes davant del ple, o interposar directament recurs contenciós administratiu en el termini de dos mesos davant del Jutjat contenciós administratiu de València, comptador, en ambdós casos, des de l'endemà a la publicació d'este anunci en el Butlletí Oficial de la Província, sense perjudici de poder interposar qualsevol altre recurs que s'estime pertinent.  
Benimuslem, 10 de juny de 2008.- L'alcalde: Vicente M. Perpiñá Juan.